1.	Henkilökohtaisten avustajien palkat ja niiden korotukset sopimuskaudella 30.4.2012 saakka

Tämä palkkapöytäkirja on osa allekirjoittajajärjestöjen solmimaa henkilökohtaisten avustajien työehtosopimusta.  Tässä palkkapöytäkirjassa sovitaan niiden henkilökohtaisten avustajien, joihin sovelletaan allekirjoittajajärjestöjen solmimaa henkilökohtaisten avustajien työehtosopimusta, palkan rakenteesta, maksusta, korotuksista sekä palkkamallin kehittämisestä. 

2.	Palkkauksen rakenne

Henkilökohtaisen avustajan työstä maksetaan tuntipalkkaa. Ensisijainen palkan määrän peruste on työnantajan kotikunnan soveltama ohjeistus henkilökohtaisen avustajan palkkaamisesta.

Jos työntekijälle ei ole määritelty tuntipalkkaa, muutetaan täyttä työaikaa tekevän kuukausipalkka tuntipalkaksi jakamalla kuukausipalkka luvulla 163.  

Esimerkki: Laskettaessa osa-aikaisen kuukausipalkkaisen työntekijän tuntipalkkaa, muutetaan osa-aika palkka ensin täyden työajan palkaksi osa-aikaisuuden suhteessa, esim. puolipäiväisen työntekijän palkka kerrotaan luvulla 2, ja sen jälkeen täyden ajan palkka jaetaan luvulla 163.

Tuntipalkkaa korotetaan kokemuslisällä siten, että ensimmäisen, kolmannen ja viidennen täyden työskentelyvuoden jälkeen korotetaan sen hetkistä palkkaa 1%:n suuruisella kokemuslisällä. Kokemukseksi katsotaan ne henkilökohtaisena avustajana tehdyt työskentelykuukaudet, joilta työntekijä on ansainnut vuosilomaa. Työsuhteen alussa tai kokemuslisän kertymisen yhteydessä työntekijä on velvollinen työtodistuksin tai muutoin kirjallisesti osoittamaan muista työsuhteista hyväksi laskettavan kokemuksen. Samalta ajanjaksolta voidaan kokemukseksi lukea yksi työsuhde kerrallaan.

Jos työntekijälle on aiemmin maksettu joltain osin suurempaa kokemuslisää tai työnantajan kotikunnassa sovellettu kokemuslisä on joltain osin työntekijälle edullisempi, on tältä osin noudatettava työntekijälle edullisempaa kokemuslisää. 

3.	Palkan maksu

Palkan maksu voi tapahtua työnantajan ja työntekijän sopimuksen mukaan kerran tai kaksi kertaa kuukaudessa. Jos palkka maksetaan kaksi kertaa kuukaudessa, kuun ensimmäisellä puoliskolla tehty työ maksetaan työaikakorvauksineen (lisät) saman kuukauden lopussa ja vastaavasti kuukauden loppupuolella tehty työ maksetaan työaikakorvauksineen (lisät) seuraavan kuukauden puolessa välissä.  Jos työntekijällä on työehtosopimuksen mukainen säännöllinen työaika (täyttä työaikaa tekevä) tai peruspalkan muodostus muutoin on säännönmukainen, voidaan peruspalkka maksaa myös kuukausittain palkanmaksukauden lopussa. Tällöin palkkakauden työaikakorvaukset (lisät) maksetaan seuraavan kuun puolessa välissä.
  
Esimerkki 1: Työsopimuksella on sovittu säännönmukaisesta työajasta 90 h kolmen viikon jaksossa. Jos sovitaan palkanmaksusta kerran kuukaudessa, lasketaan tehtävät tunnit kuukautta kohden seuraavasti: 90 h/3vk=30h viikkotyöaika. Kuukaudessa on viikkoja keskimäärin 4,2, joten viikkotyöaika kerrotaan tällä luvulla. Näin saadaan kuukauden työtunnit 90/3=30 30x4,2=126 h. Kerran kuukaudessa maksettava peruspalkka on tällöin 126 x tuntipalkka. 

Esimerkki 2: Työsopimuksella on sovittu täysi työaika 40 h/vk tasoittuen 8 viikon jaksossa. Tällöin työajan sijoittuminen eri viikoille ei vaikuta kuukausittain maksettavan peruspalkan suuruuteen. Kerran kuukaudessa maksettava palkka lasketaan siten, että 40 h X 4,2 = 168 h, joten kuukausittain maksettava peruspalkka on 168 X tuntipalkka.  

Tarkat palkanmaksupäivät sovitaan työnantajan ja työntekijän välillä. 

4.	Palkan korotukset 2011

Tuntipalkat korotetaan ensin seuraavan taulukon mukaisesti:
Tuntipalkka	Korotus	Palkka alarajalla €/h	
Alaraja €/h	Yläraja €/h	Korotus %	Korotus alarajalla €/h		
7,00	7,09	27,1429 %	1,90	8,90	
7,10	7,19	25,3521 %	1,80	8,90	
7,20	7,29	23,6111 %	1,70	8,90	
7,30	7,39	21,9178 %	1,60	8,90	
7,40	7,49	20,2703 %	1,50	8,90	
7,50	7,59	18,6667 %	1,40	8,90	
7,60	7,69	17,1053 %	1,30	8,90	
7,70	7,79	15,5844 %	1,20	8,90	
7,80	7,89	14,1026 %	1,10	8,90	
7,90	7,99	12,6582 %	1,00	8,90	
8,00	8,09	11,2500 %	0,90	8,90	
8,10	8,19	9,8765 %	0,80	8,90	
8,20	8,29	8,5366 %	0,70	8,90	
8,30	8,39	7,2289 %	0,60	8,90	
8,40	8,49	5,9524 %	0,50	8,90	
8,50	8,59	4,7059 %	0,40	8,90	
8,60	8,69	3,4884 %	0,30	8,90	
8,70	8,79	2,2989 %	0,20	8,90	
8,80	8,85	1,1364 %	0,10	8,90	
8,85	8,89	0,5650 %	0,05	8,90	

Tämän jälkeen kaikkia tuntipalkkoja, myös niitä palkkoja, joita taulukkokorotus  ei koske, korotetaan 2%. Sekä taulukkokorotukset että yleinen prosenttikorotus astuvat voimaan 1.5.2011.

Taulukko- ja prosenttikorotuksen jälkeen lasketaan kokemuslisä. Kokemuslisä otetaan käyttöön 1.9.2011.  Työntekijän on esitettävä todistus edellisten työsuhteidensa hyväksi laskettavalta ajalta työtodistusjäljennöksinä viimeistään 1.7.2011. 

5.	Palkkausmallin kehittäminen
Osapuolet sitoutuvat etsimään ratkaisuita ja toimintatapoja, joilla henkilökohtaisen avustajan työsuhteeseen voitaisiin toteuttaa realistinen, toimiva ja oikeudenmukainen malli, jossa osa tulevista palkankorotuksista voitaisiin kohdentaa mallin toteuttamiseen. Tätä varten perustetaan laajapohjainen työryhmä, jossa on edustettuna allekirjoittajajärjestöjen lisäksi Kuntaliitto ja Assistentti.info:n sekä mahdollisten muiden ulkopuolisten asiantuntijoiden edustus. Työryhmä aloittaa toimintansa syyskuussa 2011 ja se antaa ehdotuksensa neuvottelijoille seuraavaa sopimusta varten viimeistään vuoden 2011 loppuun mennessä.

Helsingissä Naisten Päivänä 8.maaliskuuta 2011

Heta – Henkilökohtaisten Avustajien Työnantajien Liitto ry

Julkisen ja hyvinvointialojen liitto JHL ry